የአዲስ አበባ የቀላል ባቡር መስመር ግንባታ 43 በመቶ ደረሰ
አዲስ አበባ፤  ነሀሴ 2፣ 2005 (ዋኢማ) – በግንባታ ላይ ያለው የአዲስ አበባ የቀላል ባቡር መስመር ግንባታ 43 በመቶ መድረሱን የኢትዮጵያ ምድር ባቡር ኮርፖሬሽን ገለጸ።የኢትዮጵያ ምድር ባቡር ኮርፖሬሽን የኮሙዩኒኬሼን ኃላፊ አቶ አበበ ምህረት በበኩላቸው ፥ የአዲስ አበባን ቀላል የባቡር መስመር ግንባታ ስራ በ2007 ዓ.ም ለማጠናቀቅ ስራው በሲ.አር.ሲ ኩባንያ እየተከናወነ እንደሚገኝና ኢትዮጵያውያን ባለሞያዎች በስራው ላይ መሳተፍ መቻላቸውም የቴክኖሎጂ ሽግግሩን ለማፋጠን ያስችላል ብለዋል፡፡አንዳንድ የከተማዋ ነዋሪዎች በበኩላቸው የከተማዋ ቀላል ባቡር መስመር ግንባታ ዘግይቷል ፤ ለትራንስፖርት መጨናነቅም ምክንያት ሆኗል ፤ ይህም ሆኖ ግን መታገስ ያስፈልጋል የሚል አስተያየታቸውን ሰጥተዋል፡፡በአሁኑ ወቅት የአዲስ አበባ የመንገድ ሽፋን 15 በመቶ ቢደርስም ለአንድ የለማ ከተማ ከ20 እስከ 25 በመቶ የሚደርስ የመንገድ ሽፋን ያስፈልጋል ይላሉ ጥናቶች፡፡ይህንንም መሰረት በማድረግ በአዲስ አበባ የቀላል ባቡር መስመርን ጨምሮ ግንባታዎች እየተከናወኑ እንደሆነ ነው የከተማዋ መንገዶች ባለስልጣን የሚገልፀው፡፡የአዲስ ዘመን ዘገባ እንደሚያሳየው የአዲስ አበባ መንገዶች ባለስልጣን የኮሙዩኒኬሽን ጉዳዮች የስራ ሂደት መሪ አቶ ሲሳይ ወርቅነህ የግንባታው መዘግየት የተከሰተው ስራው ከፍተኛ የትራፊክ መጨናነቅ በሚታይበት አካባቢ በመሆኑ ሙሉ ለሙሉ ዘግቶ መስራት ባለመቻሉ ነው ብለዋል፡፡